VII.  Godefridi episcopi Ambianensis charta, qua rata habetur restitutio quorumdam altarium, facta ecclesiae Compendiensi.   (Anno 1115.) [MABILLON,  De re dipl.  p. 617, ex chartario Compendiensi.]
In nomine sanctae et individuae Trinitatis, Patris, et Filii, et Spiritus sancti, GODEFRIDUS Ambianensis Ecclesiae gratia Dei minister humillimus.
Quia altaria possidentes laicos sanctorum ubique damnant canonum instituta, multos jam Dei misericordia ab hac videmus usurpatione desistere, et ut magis magisque desistere debeant, commisso nobis gregi Dominico sollicitudine praedicare debita non cessamus. Unde parochianorum quidam nostrorum Elinandus de Monte-Desiderio miles, inspiratione divina compunctus nostraque persuasione commonitus, altaria de Metvillare atque Pronastro, quae ad animae suae periculum diu obtinuerat, cum appendiciis eorum sanctae Compendiensi ecclesiae, quam specialiter sicut unus de confratribus diligebat, tradenda decrevit. Quoniam autem nonnisi per Viromandorum comitissam, de cujus manu dicta altaria, tanquam per feodum, tenebat, hoc efficere praevalebat; ut ipsa quoque idem concederet, multis exorando precibus, quia et illa soror erat ecclesiae, tandem obtinuit. Verumtamen, quia et sine assensu Ambianensis pontificis, in cujus parochia sunt altaria, et a quo ea per feodum se quoque dicebat comitissa tenere; res minime procedebat; venit ad nos Elinandus, venit et comitissa cum filiis suis, et in generali synodo quam apud Montem Desiderium celebriter habebamus, nobis altaria resignantes, ut dictae Compendiensi ecclesiae eadem redderemus, pariter effecerunt. Ego igitur Godefridus, Ambianensis ecclesiae praesul, rogatu illustris Viromandorum Adelae comitissa, rogatu etiam filiorum suorum, Radulfi videlicet comitis, Henrici, et Simonis clerici, voluntate insuper, imo obsecratione devota militis Helinandi, dono et concedo sanctae Compendiensi ecclesiae altaria de Metvillari atque Pronastro cum appendiciis eorum, et ut quiete eadem in aeternum possideat, per has memoriales litteras, per auctoritatem sigilli nostri, donata et concessa confirmo: donum etiam altaris de Herceis, quod jam antea saepedictae Compendiensi ecclesiae, serenissimi Francorum regis Ludovici precibus, sicut et de his fecerant, eadem auctoritate corroboro. Concedit et haec omnia domnus Fulco archidiaconus noster, in cujus archidiaconatu dicta consistunt altaria, et quantum in ipso est laudando corroborat. Hanc tamen Ambianensi dignitatem Ecclesiae reservamus, ut pro omnibus praedictis altaribus in synodo Ambianensi quilibet Compendiensis ecclesiae fratrum se praesentet, caeteraque synodalia jura atque episcopalia minime relaxamus. Si quis autem hanc donationis nostrae corroborationem infirmare aut delere praesumpserit, anathematis gladio in perpetuum feriatur. Actum est hoc, confirmatum et recitatum Ambianis, in sede pontificali, in plenaria synodo, anno Incarnationis Dominicae millesimo centesimo decimo quinto, episcopatus autem nostri anno XII, indictione octava, XVI Kal. Julii. Radulfus cancellarius scripsit, subscripsit atque relegit. Signum Godefridi episcopi. Signum Rogeri decani. S. Simonis praepositi. S. Fulconis archidiaconi. S. Ingelranni archidiaconi. S. Warini thesaurarii.
(ut aequitas exigebat)